《行夫寄黄山榧子有诗因同来韵》
宋代·刘子翚

老坡文中哮阚声，凛凛常如对英峙。
琅然讽咏兴凌云，瞠若追英颡流泚。
玉山妙唱久寂寥，可与言计有之子。
裁笺远饷风露新，坐我千尺黄山底。
初挼玄縠出冰霜，小嚼清香泛窗几。
已轻魏帝昵蒲桃，肯许唐贤魁绿李。
极知人口无正味，苦谈甘酸各务美。
不经真识为品题。此物初筵几不齿。
青菁有用拔蒿莱，白粲无酬腐糠秕。
士怀环玮勿自神，邂逅飞沈同一理。
子才超矣会晔然，外泽中真期是以。
味果固已驱烦邪，味道更须沦骨髓。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。